[Foto's] ABBA sing weer saam ná 30 jaar - Maroela Media
ABBA (Foto: Twitter via The Telegraph)
Aanhangers van die gewilde Sweedse popgroep, ABBA, moet liefs nie hul asems ophou nie – hoewel dié groep 'n sosiale media-storm ontketen het toe hulle die afgelope naweek vir die eerste keer in 30 jaar saam opgetree het, is daar nog geen tekens van 'n toer of nuwe musiek nie.
NBC News het berig die reünie-optrede het by 'n "eksklusiewe" partytjie in Stockholm plaasgevind, ter viering van die groep se 50-jaar lange vriendskap.
Die popgroep, wat bestaan uit Agnetha Fältskog, Benny Andersson, Björn Ulvaeus en Anni-Frid Lyngstad, het amptelik in 1982 uiteengegaan, maar in 1986 vir die laaste keer saam opgetree.
Agnetha en Anni-Frid het oor die naweek glo die liedjie "Me and I" saam gesing, voor die manne by hulle aangesluit het.
Benny het in 'n onderhoud in 2002 vertel die groep het 'n aanbod van $1 miljard van die hand gewys om weer saam te toer.
The Telegraph het egter intussen gesê hoewel dié kortstondige reünie aanhangers wêreldwyd laat duimvashou het, lyk dit nie asof daar enige hoop is dat die groep weer saam sal optree nie.
"Die groep het, sedert hulle in 1982 uiteengegaan het, deurgaans nee dankie gesê om weer saam op te tree, ten spyte van groot geldelike aanbiedings. Hulle geen aanduiding gegee dat die optrede enigiets anders was as net 'n samekoms nie."
Aanhangers het steeds dié aangename verrassing op sosiale media verwelkom.
Bron: The Telegraph, NBC News
ABBA (Foto: Facebook via ABBA)
Coming up, we talk the moment that all four members of ABBA performed together after 30 years! #9Today https://t.co/iTFuOyil4d